༼ན༽༄། །གརྦྷཱརྠསྱདཱིཔཾནཱམསྭརབཙམཱརྒཔཱལཱརྠསམསྟབིབྷཱཥབིཧརཏིསྨ།།

༄༅། །གསུང་ངག་ལམ་འབྲས་དོན་བསྡུས་མའི་རྣམ་བཤད་ཟབ་དོན་གནད་ཀྱི་སྒྲོན་མེ་ཞེས་བྱ་བ་བཞུགས་སོ།། གང་གི་རྨད་བྱུང་མཁྱེན་པའི་ཉི་འོད་ཀྱིས། །ཡང་དག་དོན་གྱི་སྣང་བ་རྒྱས་མཛད་པ། །བཀའ་དྲིན་མཉམ་མེད་རྗེ་བཙུན་ཡབ་སྲས་ཀྱི། །ཞབས་པད་དྲི་མ་མེད་ལ་ཐོག་མར་འདུད། །གྲུབ་པའི་དབང་ཕྱུག་སྟོབས་ཀྱི་མགོན་པོ་དང་། །དེ་ཡིས་རྗེས་བཟུང་རྗེ་བཙུན་ས་སྐྱ་པ། །བརྩེ་བ་ཆེན་པོའི་ཞབས་ལ་ཕྱག་འཚལ་ནས། །དེའི་གསུང་རྡོ་རྗེའི་ཚིག་གི་རྣམ་བཤད་བྲི། །རྣལ་འབྱོར་གྱི་དབང་ཕྱུག་བིརྺ་པའི་གསུང་རབ་མདོ་རྒྱུད་མ་ལུས་པའི་སྙིང་པོ། དགོས་འདོད་ཐམས་ཅད་འབྱུང་བ་ཡིད་བཞིན་གྱི་ནོར་བུ་རིན་པོ་ཆེ་ལྟ་བུ་རྩ་བ་རྡོ་རྗེའི་ཚིག་རྐང་འདིའི་རྣམ་པར་བཤད་པ་རྗེ་ཞང་དགོན་པ་བ་ཡན་ཆད་དུ་ནི་ཞལ་ནས་སྙན་དུ་བརྒྱུད་པ་འབའ་ཞིག་ཡིན་གྱི་ཡི་གེར་བཀོད་པ་མེད་ལ། རྗེ་དེ་ཉིད་ཀྱིས་མགོན་པོ་འཇམ་པའི་དབྱངས་ཀྱིས་རྗེས་སུ་བཟུང་ཞིང་། མདོ་རྒྱུད་བསྟན་བཅོས་མ་ལུས་པ་ལ་ཐུགས་བྱང་བ། ཏིང་ངེ་འཛིན་དང་རྟོགས་པ་མ་ལུས་པ་ལ་མངའ་བརྙེས་པ། མན་ངག་རྒྱ་མཚོ་ལྟ་བུ་ལ་དབང་འབྱོར་བ། ཐུགས་རྗེའི་འོད་ཟེར་གྱིས་འགྲོ་བ་མཐའ་དག་ལ་ཁྱབ་པ། དཔལ་ས་སྐྱ་པ་ཆེན་པོ་ལ་སྙན་བརྒྱུད་བཞིས་གདམས་ནས། ད་ཁྱོད་ཀྱི་ལོ་བཅོ་བརྒྱད་ཀྱི་བར་དུ་ཆོས་འདི་གཞན་ལ་བཤད་པ་ལྟ་ཞོག འདིའི་མིང་ཙམ་ཡང་གཞན་ལ་མ་བཤད་ཅེས་བཀའ་རྒྱས་བཏབ་ཅིང་། དེ་ནས་ནི་གཞན་ལ་བཤད་དམ་ཡི་གེར་འབྲིའམ། གང་ལྟར་ཡང་ཁྱེད་རང་ཆོས་ཀྱི་བདག་པོར་འགྱུར་བ་ཡིན་ནོ་ཞེས་ལུང་བསྟན་པར་མཛད་དོ། །དེ་ལྟར་ལོ་བཅོ་བརྒྱད་ཐིམ་ནས་བླ་མ་ཆེན་པོ་དེ་ཉིད་ཀྱིས་མན་ངག་རྣམས་ཀྱང་སྐལ་བ་དང་ལྡན་པའི་གདུལ་བྱ་རྣམས་ལ་རང་རང་གི་བློ་དང་འཚམས་པར་སྟོན་ཅིང་། རྡོ་རྗེའི་ཚིག་རྐང་གི་རྣམ་པར་བཤད་པའང་དགོངས་བཞེད་དང་ཞུ་བ་པོ་སོ་སོའི་ངོར་བཅུ་གཅིག་ཙམ་མཛད་པ་ལས། ཐམས་ཅད་ཀྱི་ཐོག་མར་བླ་མ་སྐྱུ་ར་ཨ་སྐྱབས་ཀྱི་དབོན་པོ་བྱང་ཆུབ་སེམས་དཔའ་ཨ་སེང་གིས་ཞུས་ནས་དོན་བསྡུས་པའི་ཚིགས་སུ་བཅད་པ་འདི་མཛད་པ་ནི། གང་བཤད་པར་བྱ་བའི་ཆོས་སོ། །འདི་ལ་དོན་གསུམ་སྟེ། གཞུང་རྩོམ་པའི་རྒྱུ། བརྩམ་པར་བྱ་བའི་གཞུང་དངོས། ཞུ་བ་པོ་གང་གི་ངོར་མཛད་པའོ། །དང་པོ་ལ་གཉིས་ཏེ། མཆོད་པར་བརྗོད་པ་དང་། བརྩམ་པར་དམ་བཅའ་བའོ། །དང་པོ་ནི། ན་མོ་གུ་རུ་བིརྣ་ནི། ཞེས་པ་སྟེ། དེའང་ཕྱག་འཚལ་བའི་སྐད་དོད་ལ་ན་མཿཞེས་པ་ཡོད་ལ། རྣམ་བཅད་ནི་གུའི་དབང་གིས་ཨ་ཡིག་དག་གི་བར་དུ་ཨུའོ། །ཨ་དང་སྒྲ་ལྡན་དག་གིའོ་ཞེས་པས་ཨུར་འགྱུར་ལ། དེས་ཨའི་ཡི་གེ་ཨུའི་ཡི་གེ་ལ་ཨོའོ། །མའི་སྲོག་ཡིག་ཨོར་འགྱུར་ལ། ཕ་རོལ་ཡང་དབྱིའོ་ཞེས་པས་ཨུ་ཕྱིས་ཏེ་མཚམས་སྦྱར་བས་ན་མོ་ཞེས་པ་ནི་ཕྱག་འཚལ་བ། གུ་རུ་ནི་བླ་མ། བིརྣ་ནི་ཁ་དོག་དང་། སྣ་ཚོགས་དང་། ཡོན་ཏན་དང་། རྒྱ་ཆེ་བ་རྣམས་ལ་འཇུག་པ་ལས་འདིར་ནི་ཡོན་ཏན་ཏེ། གང་གི་ཞབས་ལ་གཏུགས་ན་ལྟ་བ་བཞི་དང་གྲུབ་མཐའ་བཞིའི་ཡོན་ཏན་འབྱུང་བའི་བླ་མ་དེ་ལ་ཕྱག་འཚལ་ལོ་ཞེས་སོ། །གཉིས་པ་ལ་བཞི་སྟེ། གཞུང་རྩོམ་པའི་ནུས་པ་ཡོད་པར་བསྟན་པ། སྐུལ་བྱེད་ཀྱི་ཚིག་ལྗི་བར་བསྟན་པ། ནུས་པ་དེ་བརྒྱུད་པའི་མན་ངག་ལས་འབྱུང་བར་བསྟན་པ། དེས་ན་མདོར་བསྡུས་ཏེ་བརྩམ་པར་དམ་བཅའ་བའོ། །དང་པོ་ནི། རྗེ་བཙུན་རིན་ཆེན་དམ་པའི་གསུང་གང་ཞིག །མུན་བྲལ་ཟླ་ཤར་འོད་ཟེར་གང་ཞིག་གིས། །བདག་ལྟ་བློ་ཡི་མུན་པ་བྲལ་གྱུར་ནས། །རང་གི་སེམས་ལ་སྣང་བ་ཅུང་ཟད་ཐོབ། །ཞེས་པ་སྟེ། རྗེ་བཙུན་རྣལ་འབྱོར་གྱི་དབང་ཕྱུག་བིརྺ་པའི་གསུང་མུན་པ་དང་བྲལ་བའི་ཟླ་བའི་འོད་ཟེར་ཤར་བ་ལྟ་བུས་བདག་ཏུ་ལྟ་བའི་བློ་ཡི་མུན་པ་བྲལ་བར་གྱུར་ནས་རང་གི་སེམས་ལ་ཡང་དག་པའི་དོན་གྱི་སྣང་བ་ཅུང་ཞིག་ཐོབ་ཞེས་པ་སྟེ། རྡོ་རྗེའི་ཚིག་འདིའི་རྣམ་བཤད་རྩོམ་ན་དོན་མ་ནོར་བར་སྟོན་པའི་ནུས་པ་ཡོད་སྙམ་དུ་དགོངས་སོ། །གཉིས་པ་ནི། གྲོགས་མཆོག་དམ་པ་ཐོས་པས་རྒྱུད་སྦྱངས་ཤིང་། །བྱང་ཆུབ་ཆེད་དུ་བསྒྲུབ་པའི་གོ་བགོས་ནས། །དམ་པའི་སྤྱན་སྔར་ལུང་ནོས་དམ་བཅས་པ། །མི་མཆོག་ཁྱོད་ཀྱི་བཀའ་སྩལ་ལྕི་བར་གྱུར། །ཞེས་པ་སྟེ། ཚིག་རྐང་དང་པོ་གསུམ་གྱིས་བསྐུལ་བ་པོའི་ཡོན་ཏན་བསྟན་ནས། ཡོན་ཏན་དེ་དག་དང་ལྡན་པ་དེས་ན་མི་མཆོག་ཁྱེད་ཀྱི་རྩོམས་ཤིག་ཅེས་བཀའ་སྩལ་པའི་ཚིག་ནི་ལྗི་བར་གྱུར་པས་མདོར་བསྡུས་པ་ཙམ་ཞིག་བརྩམ་མོ། །གསུམ་པ་ལ་གསུམ་སྟེ། སྤྱིར་བཀའི་དགོངས་པ་རྟོགས་དཀའ་བར་བསྟན། བྱེ་བྲག་རྡོ་རྗེ་ཐེག་པ་རྟོགས་དཀའ་བར་བསྟན། འོན་ཀྱང་བརྒྱུད་པའི་མན་ངག་ལས་རྟོགས་ནུས་པར་བསྟན་པའོ། །དང་པོ་ནི། ཐམས་ཅད་མཁྱེན་པའི་བཀའ་ནི་རྒྱ་མཚོ་བཞིན། །ཟབ་ཅིང་གཏིང་དཔག་དཀའ་ལ་ཐུག་པ་མེད། །ཅེས་པ་སྟེ། འོ་ན་ཁྱོད་ཀྱིས་རྡོ་རྗེའི་ཚིག་འདིའི་དོན་མ་ནོར་བར་སྟོན་ནུས་ན། བཀའི་དགོངས་པ་ཕྱིན་ཅི་མ་ལོག་པར་རྟོགས་དགོས་པས་རང་དགར་རྟོགས་པ་ཡིན་ནམ་ཞེ་ན། མ་ཡིན་ཏེ། ཐམས་ཅད་མཁྱེན་པའི་བཀའ་ནི་ཤིན་ཏུ་རྟོགས་པར་དཀའ་བའི་ཕྱིར་ཏེ། དཔེར་ན་རྒྱ་མཚོ་ཆེན་པོ་བཞིན་ནོ། །ཇི་ལྟར་རྒྱ་མཚོ་དང་ཆོས་མཐུན་ཞེ་ན། རྒྱ་མཚོ་ཆེན་པོ་ལ་ཟབ་པ་དང་། གཏིང་དཔག་དཀའ་བ་དང་། མཐར་ཐུག་པ་མེད་པའི་ཆོས་གསུམ་ཡོད་པ་དེ་བཞིན་དུ། བདེ་བར་གཤེགས་པའི་བཀའ་ཡང་མཐར་ཐུག་དེ་ཁོ་ན་ཉིད་ལ་གཞོལ་བས་ཟབ་པ་དང་། ཚིག་རེ་རེ་ཡང་གདུལ་བྱའི་དབང་གིས་དགོངས་པ་དུ་མར་འགྱུར་བས་གཏིང་དཔག་དཀའ་བ་དང་། གདུལ་བྱའི་ཁམས་དང་། བག་ལ་ཉལ་ཇི་སྙེད་པ་དེ་སྙེད་ཀྱི་ཆོས་གསུངས་པས་མཐར་ཐུག་པ་མེད་པའི་ཕྱིར་རོ། །གཉིས་པ་ནི། རྡོ་རྗེ་ཐེག་པ་དགོངས་པ་དུ་མ་ཡིས། །གསུངས་ཤིང་རྡོ་རྗེའི་ཚིག་གིས་རྒྱས་བཏབ་པས། །ཞེས་ཏེ། རྡོ་རྗེ་ཐེག་པའི་རྒྱུད་སྡེ་རྣམས་ཀྱི་དགོངས་པ་ནི་ཤིན་ཏུའང་རྟོགས་པར་དཀའ་སྟེ། དྲང་དོན་དང་ངེས་དོན། སྒྲ་ཇི་བཞིན་པ་དང་སྒྲ་ཇི་བཞིན་མ་ཡིན་པ་ལ་སོགས་པ་དགོངས་པ་དུ་མས་གསུངས་ཤིང་། རྡོ་རྗེ་ལྟར་ཕྱེད་པར་དཀའ་བས་ན་རྡོ་རྗེའི་ཚིག་སྟེ་རྒྱུད་གསུམ་དང་། དག་པ་གསུམ་དང་། བདག་ཉིད་ཅན་གསུམ་དང་། གནས་པ་བཞི་དང་། གདམས་ངག་དྲུག་དང་། རྒྱན་བདུན་དང་། གསང་བ་བདུན་ལ་སོགས་པས་རྒྱས་བཏབ་པས་སོ། །གསུམ་པ་ནི། ལུང་བསྟན་གྱུར་པ་ཀླུ་སྒྲུབ་ལ་སོགས་སམ། །མཁའ་འགྲོས་བྱིན་བརླབས་བིརྺ་པ་ལ་སོགས། །གྲུབ་ཐོབ་རྣམས་ཀྱི་མན་ངག་ལ་བརྟེན་ནས། །རྗེས་འཇུག་སྐྱེ་བོས་བཀའ་རྣམས་རྟོགས་པར་འགྱུར། །ཞེས་པ་སྟེ། དེ་ལྟར་རྟོགས་པར་དཀའ་ན། རྗེས་འཇུག་གི་སྐྱེ་བོ་རྣམས་ཀྱིས་བཀའི་དགོངས་པ་རྟོགས་པར་བྱེད་པའི་ཐབས་མེད་དམ་ཞེ་ན། མ་ཡིན་ཏེ། ལང་ཀར་གཤེགས་པ་དང་རྔ་བོ་ཆེའི་མདོ་ལ་སོགས་པ་རྣམས་སུ་ཡོད་མེད་དང་། རྟག་ཆད་ལ་སོགས་པ་ལྟ་བ་ངན་པའི་མཐའ་འཇིག་པར་ལུང་བསྟན་པ་འཕགས་པ་ཀླུ་སྒྲུབ་དང་། འཇམ་དཔལ་རྩ་རྒྱུད་སོགས་སུ་ལུང་བསྟན་པ་འཕགས་པ་ཐོགས་མེད་དང་། དྷརྨཱ་ཀིརྟི་ལ་སོགས་པ་རྣམས་དང་། གཞན་ཡང་ཡེ་ཤེས་ཀྱི་མཁའ་འགྲོ་ལྷ་མོ་བཅོ་ལྔས་དངོས་སུ་བྱིན་གྱིས་བརླབས་ནས་ས་དྲུག་གི་རྟོགས་པ་བརྙེས་པ་བིརྺ་པ་དང་། མགོན་པོ་འཇམ་པའི་དབྱངས་ཀྱིས་བྱིན་གྱིས་བརླབས་པ་སངས་རྒྱས་ཡེ་ཤེས་ཞབས་དང་། འཕགས་མ་སྒྲོལ་མས་བྱིན་གྱིས་བརླབས་པ་གྲུབ་ཆེན་ཀུན་དགའ་སྙིང་པོ་ལ་སོགས་པ་རྣམས་ཀྱིས་བཀའི་དགོངས་པ་ཕྱིན་ཅི་མ་ལོག་པར་རྟོགས་པའི་གདམས་ངག་སྐྱོན་མེད་པའི་བླ་མ་རྣམས་ལས་རིམ་པ་བཞིན་དུ་བརྒྱུད་པ་ལ་བརྟེན་ནས། རྗེས་འཇུག་གི་སྐྱེ་བོ་རྣམས་ཀྱིས་ཀྱང་བཀའི་དགོངས་པ་ཕྱིན་ཅི་མ་ལོག་པར་རྟོགས་ནུས་སོ་ཞེས་པའོ། །དེང་སང་བོད་འདིར་གྲུབ་ཐོབ་རྣམས་ཀྱང་སེམས་ཅན་ཡིན་པས་བཀའི་དགོངས་པ་ལ་འཁྲུལ་པ་སྲིད་ལ། དེས་ན་མ་འཁྲུལ་བར་ཉམས་སུ་ལེན་ན་རྒྱུད་ཇི་ལྟ་བ་བཞིན་བྱེད་དགོས་པ་ཡིན་ཞེས་ཟེར་ནས་རྒྱུད་ཀྱི་སྒྲ་ཇི་བཞིན་པ་རྣམས་ལ་དྲང་དོན་ངེས་དོན་གྱི་སྐབས་སུ་འཆད། ངེས་དོན་རྣམས་དྲང་དོན་གྱི་སྐབས་སུ་འཆད། ལས་དང་པོ་པའི་ཉམས་ལེན་རྣམས་བརྟན་པ་ཐོབ་པའི་ཉམས་ལེན་ལ་སྦྱར། བརྟན་པ་ཐོབ་པའི་ཉམས་ལེན་རྣམས་ལས་དང་པོ་པའི་ཉམས་ལེན་ལ་སྦྱར་བ་སོགས་འབྲེལ་མེད་མང་དུ་བྱས་ཤིང་དེ་དག་གི་རྗེས་སུ་འཇུག་པའང་མང་བར་སྣང་ངོ་། །དེ་དག་གིས་ནི་རང་ཉིད་སེམས་ཅན་མ་ཡིན་པར་སྒྲུབ་དགོས་ཤིང་། དགོངས་པ་ལུང་སྟོན་པའི་རྒྱུད་ལས། གསང་བའི་བདག་པོ་དོན་རྒྱས་པའི། །ཚུལ་ཆེན་འདི་ནི་རྙེད་གྱུར་ནས། །ཇི་བཞིན་དོན་ནི་རྙེད་བཟུང་པས། །དེས་ན་ལམ་ངན་དག་ཏུ་ལྟུང་། །ཞེས་གསུངས་པའང་འདི་འདྲའི་རིགས་ཅན་ལ་དགོངས་སོ། །བླ་མའི་མན་ངག་མེད་པར་རྒྱུད་ལ་རང་དགར་ཞུགས་པ་ནི་རྒྱུད་སྡེ་རྣམས་ལས་སྨད་དེ། ཁ་སྦྱོར་ལས། ནང་གི་དབྱེ་བ་འདི་ཉིད་ནི། །བླ་མའི་ཞལ་ལས་རྙེད་པར་འགྱུར། །བླ་མ་དམན་པའི་སེམས་ཀྱིས་ནི། །སྔགས་དང་ཕྱག་རྒྱ་རྙེད་མི་འགྱུར། །ཞེས་སོགས་མང་དུ་གསུངས་སོ། །ཞལ་ལས་བྱུང་བའོ། །བཞི་པ་ནི། དོན་གྱི་གཙོ་བོ་བིརྺ་ལ་སོགས་པའི། །ལམ་གྱི་གསུང་ངག་ཁྱེད་ཀྱི་ཐུགས་ལ་མངའ། །འོན་ཀྱང་བཀའ་དྲིན་མི་འགོག་པ་ཡི་ཕྱིར། །རང་བློ་ལས་བྱུང་འདི་ཙམ་ཡི་གེར་བཀོད། །ཅེས་པ་སྟེ། ཕྱེད་སྔ་མས་ནི་རྒྱས་པར་བཀྲོལ་མི་དགོས་པའི་རྒྱུ་མཚན་བསྟན་ལ། ཕྱེད་ཕྱི་མས་ནི་མདོར་བསྡུས་པ་ཙམ་ཞིག་བརྩམས་པར་དམ་བཅའ་བ་བསྟན་ཏོ། །དེ་ལ་བཀའ་དྲིན་མི་འགོག་ཅེས་པའི་གཞུང་དུ་སྣང་ན་རྩོམས་ཤིག་ཅེས་བསྐུལ་བའི་བཀའི་ཕྲིན་ཡིག་མི་འགོག་པའི་ཕྱིར་ཞེས་པར་སྦྱར་ལ། བཀའ་དྲིན་ཞེས་པའི་གཞུང་དུ་སྣང་ན་བླ་མ་སྐྱུ་ར་ཨ་སྐྱབས་ཀྱི་དབོན་པོ་ཡིན་པས་བརྒྱུད་པའི་དམ་ཚིག་ལ་དགོངས་པ་སྟེ། འོན་ཀྱང་ཕྱི་མ་ལྟར་དག་གོ །གཉིས་པ་བརྩམ་པར་བྱ་བའི་གཞུང་དངོས་ལ་དོན་གཉིས་ཏེ། བརྗོད་བྱ་མདོར་བསྡུས་ཏེ་བསྟན་པ་དང་། རྒྱས་པར་མ་བཀྲོལ་བའི་རྒྱུ་མཚན་ནོ། །དང་པོ་ལ་གསུམ་སྟེ། འཁོར་འདས་ཐུན་མོང་གི་ལམ་བསྟན་པ། འཁོར་ལོ་འཆམ་པ་འཇིག་རྟེན་པའི་ལམ་བསྟན་པ། བརྩོན་པས་ཉམས་སུ་བླངས་ན་གྲུབ་མཐའ་སྙོགས་པར་བསྟན་པའོ། །དང་པོ་ལ་ལྔ་སྟེ། སྣང་བ་གསུམ་དུ་བསྟན་པའི་ལམ། རྒྱུད་གསུམ་དུ་བསྟན་པའི་ལམ། ཚད་མ་བཞིར་བསྟན་པའི་ལམ། སྙན་བརྒྱུད་བཞིར་བསྟན་པའི་ལམ། རྟེན་འབྲེལ་ལྔར་བསྟན་པའི་ལམ་མོ། །དང་པོ་ནི། སྣང་བ་གསུམ་གྱིས་ལམ་གྱི་གཞི་བཅས་ཏེ། །ཞེས་པ་སྟེ། དེ་ལ་སྣང་བ་གསུམ་ནི་མ་དག་པའི་སྣང་བ། ཉམས་ཀྱི་སྣང་བ། དག་པའི་སྣང་བའོ། །དེ་རེ་རེ་ལའང་སྣང་བ་དེའི་རྒྱུ་གང་ཡིན་པ། དེ་འཆར་བའི་གང་ཟག་གང་ཡིན་པ། སྣང་བ་རང་གི་ངོ་བོ་གང་ཡིན་པ་གསུམ་གྱི་སྒོ་ནས་བཤད་པར་བྱ་བ་ཡིན་མོད་ཀྱི། འདིར་ལམ་གྱི་གཞི་བཅའ་བའི་སྐབས་སུ་ནི་རྗེ་བཙུན་ཆེན་པོས་མ་དག་པའི་སྣང་བ་ལ་སེམས་ཅན་ལ་ཞེས་པས་འཁོར་བའི་ཉེས་དམིགས། ཉོན་མོངས་པ་ལ་ཞེས་པས་དལ་འབྱོར་རྙེད་དཀའ། མ་དག་པའི་སྣང་བ་ཞེས་པ་ལ་བརྟེན་ནས་ལས་རྒྱུ་འབྲས་ལ་ཡིད་ཆེས་བསྒོམ་པ་སྟེ། དེ་དག་གིས་ཉན་ཐོས་དང་ཐུན་མོང་བའི་ལམ་ཆོད་ནས། ཉམས་ཀྱི་སྣང་བ་ལ་རྣལ་འབྱོར་པ་ཞེས་པས་རྣལ་འབྱོར་པ་ལ་ཐུན་མོང་གི་རྣལ་འབྱོར་པ་དང་། ཐུན་མོང་མ་ཡིན་པའི་རྣལ་འབྱོར་པ་གཉིས་ལས། ཐུན་མོང་གི་རྣལ་འབྱོར་པས་ཐུན་མོང་གི་ཉམས་རྣམས་རྒྱུད་ལ་སྐྱེས་སྐྱེས་སུ་བསྒོམ་པ་ནི། བྱམས་པ་དང་། སྙིང་རྗེ་དང་བྱང་ཆུབ་ཀྱི་སེམས་བསྒོམ་པ་གསུམ་ཡིན་ལ། ཐུན་མོང་མ་ཡིན་པའི་རྣལ་འབྱོར་པས་སྐྱེ་འགྱུར་གྱི་ཉམས་ལ་ངེས་ཤེས་བསྒོམ་པ་ནི། རང་ཉིད་རྡོ་རྗེ་ཐེག་པའི་ལམ་ཟབ་མོ་ལ་ཞུགས་ནས་ཉམས་ཀྱི་སྣང་བ་བསམ་གྱིས་མི་ཁྱབ་པ་སྐྱེ་བ་ཐམས་ཅད་བཅོ་ལྔར་ཤེས་པར་བྱས་ནས་སྤྲོས་པ་ཆོད་པར་བྱས་ལ། ནམ་ཞིག་དེ་སྐྱེས་པའི་ཚེ་སོ་སོ་ངོ་ཤེས་པར་བྱས་ནས་བྱུང་རྒྱལ་གྱིས་བསྐྱང་བའོ། །དག་པའི་སྣང་བ་བསྒོམ་པ་ནི། སྐུ་མི་ཟད་པ་རྒྱན་གྱི་འཁོར་ལོ་ལ་སོགས་པ་སངས་རྒྱས་ཀྱི་ཡོན་ཏན་བསམ་གྱིས་མི་ཁྱབ་པ་དྲན་པར་བྱས་ནས། སྤྲོ་བ་ཁྱད་པར་ཅན་བསྒོམ་པར་གསུངས་པ་ལྟར་མདོར་ན་ཕ་རོལ་ཏུ་ཕྱིན་པའི་ཐེག་པས་རྒྱུད་ལེགས་པར་སྦྱངས་ནས་རྡོ་རྗེ་ཐེག་པའི་ལམ་གྱི་སྣོད་རུང་དུ་བྱ་བ་ནི་ལམ་གྱི་གཞི་བཅའ་བའི་དོན་ཏེ། ཞུས་ལན་གསལ་བར། ཕ་རོལ་ཕྱིན་པའི་གཞུང་ལུགས་མདོར་བསྡུ་ན། །སྙིང་པོ་དོན་གྱི་མན་ངག་འདི་དག་ཡིན། །དེ་དག་གིས་ནི་བློ་གྲོས་མ་འགགས་པའི། །བློ་ཆེན་སྦྱངས་པ་ཟབ་མོ་དག་ལ་མོས། །རྡོ་རྗེ་འཆང་ཆེན་མྱུར་དུ་ཐོབ་འདོད་ན། །དེ་ལ་རྡོ་རྗེ་ཐེག་པ་སྦྱིན་པར་བྱ། །ཞེས་གསུངས་པ་དང་དོན་གཅིག་གོ །གཉིས་པ་རྒྱུད་གསུམ་དུ་བསྟན་པའི་ལམ་ནི། ཉམས་བླང་མ་ལུས་རྒྱུད་གསུམ་དག་གིས་ཤེས། །ཞེས་པ་སྟེ། ཉམས་བླང་མ་ལུས་པ་ནི་རྡོ་རྗེ་ཐེག་པའི་ཉམས་ལེན་ཡིན་ལ། དེ་རྒྱུད་གསུམ་གྱིས་ཤེས་པའི་ཚུལ་ནི། རྒྱུ་རྒྱུད་ཀྱི་ཉམས་ལེན་ནི། ཕ་རོལ་ཏུ་ཕྱིན་པའི་ཐེག་པས་རྒྱུད་སྦྱངས་ནས་སྙིང་རྗེ་ཆེན་པོས་ཡིད་གཡོས་པ་དག་གིས་མྱུར་དུ་སངས་རྒྱས་པའི་ལམ་ནི་རྡོ་རྗེ་ཐེག་པ་ཡིན་པར་འདུག་ཀྱང་དེ་བདག་ལ་ཉམས་སུ་ལེན་པའི་སྐལ་བ་མེད་དམ་སྙམ་པ་ལ། སྐལ་བ་ཡོད་དེ། རྒྱུ་རིགས་སྤང་བྱ་རྐྱེན་ལ་ལྟོས། །གང་ཟག་རྣམ་པ་བཞིར་ནི་འདོད། །ཅེས་པ་ལྟར། སྤྱིར་སེམས་ཅན་ཐམས་ཅད་ལ་རྒྱུ་སངས་རྒྱས་ཀྱི་རིགས་ཡོད་པ་དང་། བྱེ་བྲག་ཏུ་འགྲུབ་ཉེ་བ་ལ་དགོངས་ནས་ཁ་དོག་དང་དབྱིབས་ཀྱི་སྒོ་ནས་དེ་བཞིན་གཤེགས་པ་རིགས་ལྔ་སོ་སོའི་རིགས་སུ་ངེས་པའི་ཕྱིར་དང་། སྤང་བྱ་ཉོན་མོངས་པ་གང་ཤས་ཆེ་བ་ཡང་དེ་བཞིན་གཤེགས་པ་དེའི་རིགས་སུ་ངེས་པའི་ཕྱིར་དང་། རྐྱེན་གྱི་སྒོ་ནས་ཀྱང་སྐལ་དམན་རིམ་འཇུག་པ་དང་སྐལ་ལྡན་ཅིག་ཆར་བ་གཉིས་སུ་ངེས་ལ། དེ་གཉིས་ཀའང་མཐར་རྡོ་རྗེ་ཐེག་པ་ཉམས་སུ་ལེན་རུང་ཡིན་པའི་ཕྱིར་སྙམ་དུ་ངེས་པར་བྱེད་པ་ནི་རྒྱུ་རྒྱུད་ཀྱི་ཉམས་ལེན་ཡིན་ལ། དེ་ནས་སྨིན་བྱེད་ཀྱི་དབང་དང་གྲོལ་བྱེད་ཀྱི་ལམ་བསྒོམ་པ་ནི་ཐབས་རྒྱུད་ཡིན་ལ། དེ་ལས་འབྲས་བུ་སྐུ་ལྔ་འབྱུང་བ་ནི་འབྲས་བུའི་རྒྱུད་དོ། །ཡང་ཐབས་རྒྱུད་ཀྱི་གཙོ་བོ་རིམ་གཉིས་ལ་བཞག་པ་ལྟར་ན། ཐོག་མར་སྨིན་བྱེད་ཀྱི་དབང་གིས་ལམ་བསྒོམ་པའི་སྣོད་རུང་དུ་བྱས་པ་ནི་རྒྱུ་རྒྱུད་དང་། ལམ་རིམ་པ་གཉིས་ནི་ཐབས་རྒྱུད། དེ་ལས་འབྲས་བུ་སྐུ་ལྔ་འབྱུང་བ་ནི་འབྲས་བུའི་རྒྱུད་དོ། །གསུམ་པ་ཚད་མ་བཞིར་བསྟན་པའི་ལམ་ནི། ཚད་མ་བཞི་ཡིས་སྤྲོས་པ་གཅོད། །ཅེས་པ་སྟེ། འདི་ལ་ཚད་མ་བཞིའི་གོ་རིམ། ཚད་མ་བཞིའི་ངོ་བོ། དེས་སྤྲོས་པ་གཅོད་པའི་ཚུལ་ལོ། །དང་པོ་ལ་བཞི་སྟེ། རྒྱུད་ལས་གསུངས་པའི་གོ་རིམ། ཐོག་མར་འབྱུང་བའི་གོ་རིམ། ཉམས་སུ་ལེན་པའི་གོ་རིམ། ཚད་མར་སོང་བའི་གོ་རིམ་མོ། །དང་པོ་ནི། ཁ་སྦྱོར་ལས། བསྟན་བཅོས་ཚད་མ་སློབ་དཔོན་དང་། །ལུང་གི་རྗེས་འབྲང་དེ་ཉིད་རིག །གསང་དོན་དེ་ཉིད་དངོས་པོ་ཡང་། །གཅིག་ནས་གཅིག་བརྒྱུད་ཤེས་པར་བྱ། །ཞེས་པ་སྟེ། རྟོག་གེ་པ་དག་རང་དགར་འཇུག་པ་དགག་པའི་ཕྱིར་དུ་དཀྲུགས་ནས་གསུངས་སོ། །གཉིས་པ་ནི། ཐོག་མར་བདེ་བར་གཤེགས་པའི་བཀའ་ཡང་དག་པའི་ལུང་གི་ཚད་མ་འབྱུང་བས་ལུང་ཚད་མ། དེ་ལ་བརྟེན་ནས་བསྟན་བཅོས་འབྱུང་བས་དངོས་པོའི་མཐའ་རྟེན་ཅིང་འབྲེལ་བར་འབྱུང་བ་ལོ་རྒྱུས་ཀྱི་ཚད་མ། དེ་དག་གི་གདམས་ངག་བླ་མས་སྟོན་པས་བླ་མ་རྡོ་རྗེ་སློབ་དཔོན་ཉམས་ཀྱི་མན་ངག་ཚད་མ། དེས་བསྟན་པ་ལྟར་ཉམས་སུ་བླང་དགོས་པས། གོང་གི་ཚད་མ་གསུམ་ཀ་གཏན་ལ་འབེབས་པར་བྱེད་པ་རྣལ་འབྱོར་པ་བདག་ཉིད་ཀྱི་ཉམས་མྱོང་རྗེས་སུ་དྲན་པའི་ཚད་མ་འབྱུང་ངོ་། །གསུམ་པ་ནི། ཐོག་མར་བླ་མ་ཚད་མ་ཉམས་སུ་བླང་དགོས་ཏེ། རྗེ་བཙུན་གྱིས་ཐོག་མར་བླ་མ་ཚད་མར་བྱ་བ། བླ་མ་ལ་མོས་གུས་ཚུད་ཚུད་དུ་བསྒོམས་ལ་ཞེས་གསུངས་པའི་ཕྱིར་རོ། །དེ་ནས་བླ་མ་དེས་བསྟན་པ་ལྟར་ཉམས་སུ་ལེན་དགོས་པས་ཉམས་མྱོང་ཚད་མ། དེ་དག་རྣལ་འབྱོར་དབང་ཕྱུག་གི་དགོངས་པར་སྒྲུབ་པ་བསྟན་བཅོས་ཚད་མ་ཡིན་ཅིང་། དེའང་ཚད་མ་ཐམས་ཅད་ཀྱི་མཆོག་སངས་རྒྱས་ཀྱི་དགོངས་པར་སྒྲུབ་པ་ལུང་ཚད་མའོ། །བཞི་པ་ནི། རང་རྒྱུད་ལ་ཉམས་བཅོ་ལྔ་པོ་གང་རུང་ཞིག་སྐྱེས་པ་ནི་ཉམས་མྱོང་ཚད་མ་སྟེ། ཚད་མ་འདི་མེད་ན་རྣལ་འབྱོར་པ་དེའི་བློ་ངོར་ཚད་མ་གཞན་གསུམ་མི་འབྱུང་བའི་ཕྱིར་རོ། །དེས་ན་ཐོག་མར་ཉམས་མྱོང་ཚད་མ་འབྱུང་ངོ་། །དེ་ནས་བླ་མ་ཚད་མ་འབྱུང་སྟེ། རང་རྒྱུད་ལ་ཉམས་སྐྱེས་པ་དེ་བླ་མས་ཁྱོད་ཀྱི་རྒྱུད་ལ་ཉམས་དེ་ལྟ་བུ་སྐྱེའོ་ཞེས་བསྟན་པ་དང་མཐུན་པས་བླ་མ་ལ་སངས་རྒྱས་དངོས་ཀྱི་འདུ་ཤེས་སྐྱེས་པ་ནི་བླ་མ་ཚད་མར་སོང་ངོ་། །དེ་ནས་ཚད་མ་ཕྱི་མ་གཉིས་ནི་སྔར་བསྟན་པ་བཞིན་ནོ། །གཉིས་པ་ལ་གཉིས་ཏེ། མཚན་ཉིད་དང་དབྱེ་བའོ། །དང་པོ་ནི། རང་ལ་ངེས་པའི་ཤེས་པ་ཁྱད་པར་ཅན་སྐྱེས་པས་གཞན་གྱིས་མོས་པ་དབྲོག་པར་མི་ནུས་པའོ། །གཉིས་པ་ནི། སྔར་བསྟན་པ་ལྟར་བཞིའོ། །གསུམ་པ་དེས་སྤྲོས་པ་གཅོད་པའི་ཚུལ་ལ་གསུམ་སྟེ། སྤྲོས་པ་གཅོད་བྱེད། བཅད་བྱ། ཇི་ལྟར་གཅོད་པའི་ཚུལ་ལོ། །དང་པོ་ནི། གོང་དུ་བསྟན་པའི་ཚད་མ་བཞིའོ། །གཉིས་པ་ནི། རྒྱུ་དང་། ལམ་དང་། འབྲས་བུ་གསུམ་མོ། །གསུམ་པ་ནི། རྒྱུད་གསུམ་གྱི་ནང་ནས་རྒྱུ་རྒྱུད་ལ་རིགས་དྲུག་གི་རྒྱུ་ཉོན་མོངས་པ་དང་། འབྲས་བུ་རིགས་དྲུག་གཉིས། གཞན་ཡང་ལམ་དང་། འབྲས་བུའི་ཉམས་ཐམས་ཅད་ཚད་མ་བཞིས་གཏན་ལ་འབེབས་པའི་ཚུལ་གཞུང་བཤད་རྣམས་ལས་ཤེས་པར་བྱ་སྟེ། འདིར་མང་བའི་འཇིགས་པས་མ་བྲིས་སོ། །བཞི་པ་སྙན་བརྒྱུད་བཞིར་བསྟན་པའི་ལམ་ནི། སྙན་བརྒྱུད་བཞི་ཡིས་སྤྲོས་པ་གཅོད། །ཅེས་པ་སྟེ། དེ་ལ་གསུམ། སྤྲོས་པ་གཅོད་བྱེད། གཅོད་བྱ། ཇི་ལྟར་གཅོད་པའི་ཚུལ་ལོ། །དང་པོ་ནི། སྙན་བརྒྱུད་བཞི་སྟེ། དབང་གི་ཆུ་བོ་མ་ནུབ་པ། བྱིན་རླབས་ཀྱི་བརྒྱུད་པ་མ་ཉམས་པ། གདམས་ངག་གི་སརྒ་མ་ལོག་པ། མོས་གུས་ཀྱི་བསམ་པ་ཚིམ་པར་ནུས་པའོ། །དང་པོ་ལ་རྒྱུ་དུས་དང་། ལམ་དུས་དང་། འབྲས་དུས་ཀྱི་དབང་གི་ཆུ་བོ་མ་ནུབ་པ་གསུམ་མོ། །གཉིས་པ་ནི། གསང་སྔགས་མཐའ་བཞིའི་བདག་ཉིད་ཅན་ཏེ། ཉམས་སུ་བླང་བའི་མཐའ། ཉམས་སུ་མྱོང་བའི་མཐའ། བྱིན་གྱིས་བརླབ་པའི་མཐའ། གྲུབ་པའི་མཐའ་ཅན་ནོ། །གསུམ་པ་ནི། འདུ་ལུགས་གསུམ་གྱི་ཁམས་འདུས་པའི་ཚེ། སྲིན་པོས་རྡེག་པ་ལ་སོགས་པ་བར་ཆད་ཀྱི་རྣམ་པ་དང་། འཇིགས་ཤིང་ཉམ་ང་བ་ལ་སོགས་པའི་ཉམས་སྐྱེས་པ་ན། ཟམ་འཕྲང་དོག་པོ་ལ་སོགས་པ་བགྲོད་པར་དཀའ་བའང་ལམ་ཡིན་པ་ལྟར་རང་གི་ལམ་དང་རྟེན་འབྲེལ་དུ་ཤེས་པའོ། །བཞི་པ་ནི། དེ་ལྟ་བུའི་ཉམས་དེ་དག་ཀྱང་བླ་མས་ཉམས་དེ་ལྟ་བུ་འབྱུང་ངོ་ཞེས་བསྟན་པ་ལྟར་ཐོག་ཏུ་བབས་པས་ངེས་ཤེས་ཁྱད་པར་ཅན་སྐྱེས་ཏེ། བླ་མ་ལ་སངས་རྒྱས་ཀྱི་འདུ་ཤེས་ཕྱིན་ཅི་མ་ལོག་པར་འཇུག་པའོ། །གཉིས་པ་སྤྲོས་པ་གཅད་པར་བྱ་བ་ནི། གོང་དུ་བསྟན་པའི་རྒྱུད་གསུམ་གྱི་ཉམས་ལེན་དེ་དག་གོ །གསུམ་པ་ཇི་ལྟར་གཅོད་པའི་ཚུལ་ནི། དེ་ལྟ་བུའི་ཉམས་ལེན་དེ་དག་ཀྱང་སྙན་བརྒྱུད་བཞི་དང་ལྡན་པ་དགོས་ཀྱི། བཞི་པོ་གང་རུང་གཅིག་མ་ཚང་ནའང་འདི་པའི་ལུགས་ཀྱི་གདམས་ངག་ཡོངས་སུ་རྫོགས་པར་མི་འགྱུར་ཞིང་། བཞི་པོ་དེ་དག་ཀྱང་བླ་མ་གོང་མའི་སྙན་བརྒྱུད་ལ་རག་ལས་པ་ཡིན་ནོ་ཞེས་ངེས་པར་བྱེད་པའི་ཚུལ་གྱིས་སོ། །ལྔ་པ་རྟེན་འབྲེལ་ལྔར་བསྟན་པའི་ལམ་ནི། རྟེན་འབྲེལ་ལྔ་ཡིས་ལམ་གྱི་ས་མཚམས་གཅད། །ཅེས་པ་སྟེ། དེ་ལ་གཉིས། རྟེན་འབྲེལ་ལྔ་ངོས་གཟུང་བ་དང་། དེས་ས་མཚམས་གཅད་པའི་ཚུལ་ལོ། །དང་པོ་ལ་ཕྱི་རྟེན་འབྲེལ་ནི། རླུང་ལོག་དང་མཐོང་སྣང་ལ་སོགས་པ་ཕྱི་རོལ་རགས་པར་སྣང་བའོ། །ནང་རྟེན་འབྲེལ་ནི། རྩ་ཡི་གེའི་ཕོ་བྲང་རྣམས་སུ་རླུང་སེམས་ཀྱི་འདུ་འཕྲོ་བྱས་པའོ། །གསང་བ་རྟེན་འབྲེལ་ནི། འཇིག་རྟེན་ལས་འདས་པའི་ལམ་དུ་ཁམས་བདུད་རྩིའི་དཀྱིལ་འཁོར་ལ་སོགས་པ་དཀྱིལ་འཁོར་བཞི་མངོན་དུ་གྱུར་པའོ། །དེ་ཁོ་ན་ཉིད་ཀྱི་རྟེན་འབྲེལ་ནི། ས་དང་པོ་ཡན་ཆད་ཀྱི་ཕྱི་རྟགས་ཐིག་ལེ་ལ་འཆར། ནང་རྟགས་རླུང་ལ་འཆར། དེ་ཁོ་ན་ཉིད་ཀྱི་རྟགས་ཡོན་ཏན་སེམས་ལ་འཆར་བའོ། །མཐར་ཐུག་རྟེན་འབྲེལ་ནི། ས་བཅུ་གསུམ་པར་འགྲོས་བཞི་ཐིམ་པའོ། །གཉིས་པ་ནི། རྟེན་འབྲེལ་དང་པོ་གཉིས་ཀྱིས་འཇིག་རྟེན་པའི་ལམ་གྱི་ས་མཚམས་གཅད། ཕྱི་མ་གསུམ་གྱིས་འདས་པའི་ལམ་གྱི་ས་མཚམས་བཅད་པའོ། །ཡང་ཕྱི་རྟེན་འབྲེལ་ཚོགས་ལམ། ནང་རྟེན་འབྲེལ་སྦྱོར་ལམ། གསང་བ་རྟེན་འབྲེལ་མཐོང་ལམ། དེ་ཁོ་ན་ཉིད་ཀྱི་རྟེན་འབྲེལ་བསྒོམ་ལམ། མཐར་ཐུག་རྟེན་འབྲེལ་མཐར་ཕྱིན་པའི་ལམ་ལ་བཞག་པའང་གསུང་ངོ་། །འདིར་རྣམ་པར་རྟོག་པ་བཞི་འབྱུང་ཏེ། གཞུང་དུ། འཁོར་འདས་ཐུན་མོང་གི་ལམ་ལ་གཞུང་ཚོམ་བུ་བདུན་དུ་གསུང་ན་འདིར་ལྔར་བསྡུས་ནས་གཉིས་པོ་འཇིག་རྟེན་པའི་ལམ་གྱི་སྐབས་སུ་བསྟན་པའི་རྒྱུ་མཚན་ཅི་ཡིན། སྣང་བ་གསུམ་ལ་སོགས་པ་ལྔ་པོ་རེ་རེས་ཀྱང་སངས་རྒྱ་བའི་ལམ་ཡོངས་སུ་རྫོགས་པ་རེ་སྟོན་པ་ཡིན་ནམ། ལྔ་ཆར་བསྡོམས་ནས་ལམ་གཅིག་སྟོན་པ་ཡིན། དང་པོ་ལྟར་ན་གང་རུང་གཅིག་བསྟན་པས་ཆོག་གི། གཞན་རྣམས་བསྟན་པ་ལ་དགོས་པ་མེད་པར་འགྱུར་རོ། །གཉིས་པ་ལྟར་ན་ཉམས་བླང་མ་ལུས་རྒྱུད་གསུམ་དག་གིས་ཤེས། །ཞེས་བཤད་པ་དང་འགལ་ལོ་སྙམ་ན། དྲི་བ་དང་པོའི་ལན་ནི་འོག་ཏུ་བཤད་པར་བྱའོ། །གཉིས་པའི་ལན་ནི། སྣང་བ་གསུམ་ལ་སོགས་པ་ལྔ་པོ་རེ་རེས་ཀྱང་འཚང་རྒྱ་བའི་ལམ་ཡོངས་སུ་རྫོགས་པ་རེ་སྟོན་ཏེ། རེ་རེས་ཀྱང་འཁོར་འདས་ཐུན་མོང་གི་ལམ་འབྲས་བུ་དང་བཅས་པ་རེ་སྟོན་པའི་ཕྱིར་རོ། །ཡང་ལྔ་ཆར་བསྡོམས་ནས་ཀྱང་ལམ་ཡོངས་སུ་རྫོགས་པ་གཅིག་སྟོན་ཏེ། གང་ཟག་གཅིག་འཚང་རྒྱ་བའི་ལམ་ལ་ལམ་གྱི་གཞི་བཅའ་བ་གཅིག་དང་། ལམ་གྱི་དངོས་གཞི་དང་། ལམ་གྱི་སྤྲོས་པ་གཅོད་བྱེད་དང་། ལམ་གྱི་ས་མཚམས་གཅོད་བྱེད་བཞི་དགོས་པ་རྣམས་འདི་དག་གིས་རིམ་པ་བཞིན་བསྟན་པའི་ཕྱིར་ཏེ། གོང་གཞུང་དོན་གྱི་སྐབས་སུ་བཤད་ཟིན་ཏོ། །དྲི་བ་གསུམ་པའི་ལན་ནི། དེ་ལྟར་ལྔ་པོ་རེ་རེས་ཀྱང་ལམ་ཡོངས་སུ་རྫོགས་པ་རེ་སྟོན་ན། ལྔ་ཆར་བསྟན་པ་ལ་དགོས་པ་ཅི་ཡོད་ཅེ་ན། དགོས་པ་འདི་དག་ཡོད་དེ། འཁོར་འདས་ཀྱི་ཆོས་ཐམས་ཅད་གནས་སྐབས་མི་འདྲ་བ་གསུམ་ལ་སྣང་བ་གསུམ་འཆར་བ་ལ་བཞག་པ་ཡིན་ནོ་ཞེས་ཤེས་པའི་ཕྱིར་དུ་སྣང་བ་གསུམ་དུ་བསྟན་པའི་ལམ་བསྟན། ཆོས་ཐམས་ཅད་རང་གི་སེམས་རྒྱུན་ཆགས་གཅིག་གིས་བསྡུས་པ་ཡིན་ནོ་ཞེས་ཤེས་པའི་ཕྱིར་དུ་རྒྱུད་གསུམ་དུ་བསྟན་པའི་ལམ། དེ་ལ་ངེས་པའི་ཤེས་པ་ཁྱད་པར་ཅན་སྐྱེས་པས་ལམ་མྱུར་དུ་བགྲོད་པའི་ཕྱིར་དུ་ཚད་མ་བཞིར་བསྟན་པའི་ལམ། དེས་གང་ཟག་གཅིག་འཚང་རྒྱ་བ་བླ་མ་གོང་མའི་སྙན་བརྒྱུད་ཁྱད་པར་ཅན་ལ་རག་ལས་པར་ཤེས་པའི་ཕྱིར་དུ་སྙན་བརྒྱུད་བཞིར་བསྟན་པའི་ལམ། རྡོ་རྗེ་ཐེག་པའི་ལམ་གྱིས་སངས་རྒྱས་ཀྱི་སར་བགྲོད་པ་ལ་རྟེན་འབྲེལ་ལྔ་ཚང་ཞིང་འགྲིག་པ་དགོས་སོ་ཞེས་ཤེས་པའི་ཕྱིར་དུ་རྟེན་འབྲེལ་ལྔར་བསྟན་པའི་ལམ་བསྟན་པ་ཡིན་ནོ། །དྲི་བ་བཞི་པའི་ལན་ནི། དེ་ལྟར་ཐམས་ཅད་ཀྱིས་ལམ་ཡོངས་སུ་རྫོགས་པ་གཅིག་བསྟན་ཀྱང་། ཉམས་བླང་མ་ལུས་རྒྱུད་གསུམ་དག་གིས་ཤེས། །ཞེས་པ་དང་མི་འགལ་ཏེ། རྒྱུད་གསུམ་ནི་ཉམས་ལེན་གྱི་དངོས་གཞི་ཡིན་ལ། དེའི་སྔོན་དུ་ཉམས་ལེན་གྱི་གཞི་བཅའ་བ་སྣང་བ་གསུམ་དང་། ཉམས་ལེན་གྱི་སྤྲོས་པ་གཅོད་བྱེད་ཚད་མ་བཞི་དང་། སྙན་བརྒྱུད་བཞི་དང་། དེ་ལྟར་ཉམས་སུ་བླངས་པས་ས་ལམ་བགྲོད་པའི་ཚེ་ས་མཚམས་གཅོད་བྱེད་རྟེན་འབྲེལ་ལྔ་དགོས་པས་སོ། །གཉིས་པ་འཁོར་ལོ་འཆམ་པ་འཇིག་རྟེན་པའི་ལམ་ལ་གཉིས་ཏེ། མན་ངག་གི་གནད་བདུན་དུ་བསྡུས་ཏེ་བསྟན་པ་དང་། ལམ་གྱི་གེགས་སེལ་བསྟན་པའོ། །དང་པོ་ལ་བདུན་ཏེ། ཁམས་འདུ་ལུགས་གསུམ་གྱིས་ལམ་ཕྱོགས་མེད་དུ་བསྲེལ་བའི་གནད། སེམས་གནས་ལུགས་གསུམ་གྱིས་ཏིང་ངེ་འཛིན་གྱི་ཉེ་རྒྱུ་ཤེས་པའི་གནད། ཉམས་གསུམ་གྱིས་གང་ཡང་ཏིང་ངེ་འཛིན་དུ་ཤེས་པའི་གནད། དྲོད་གསུམ་གྱིས་ཉམས་བྱུང་རྒྱལ་དུ་བསྐྱང་བའི་གནད། ལམ་ཁྲིད་ལུགས་གསུམ་གྱིས་ཏིང་ངེ་འཛིན་གྱི་བྱེ་བྲག་ཤེས་པའི་གནད། ཁམས་འདུས་པ་གསུམ་གྱིས་ལམ་གྱི་ས་མཚམས་ཤེས་པའི་གནད། རྟེན་འབྲེལ་གསུམ་གྱིས་རེ་དོགས་དང་བྲལ་བའི་གནད་དོ། །དང་པོ་ནི། འདུ་ལུགས་གསུམ་དང་ཕྱོགས་མེད་བདུན་དག་གིས། །རྣམ་པར་ཕྱེ་བས་སྒྲོ་སྐུར་བྲལ་བར་མཛོད། །ཅེས་པ་སྟེ། དེ་ལ་གཉིས། འདུ་ལུགས་གསུམ་དང་ཕྱོགས་མེད་བདུན་ངོས་གཟུང་བ། དེས་སྒྲོ་སྐུར་དང་བྲལ་བའི་ཚུལ་ལོ། །དང་པོ་ལ་འདུ་ལུགས་གསུམ་ནི། ལས་འཕྲོ་ཅན་རང་གི་ངང་གིས་ཁམས་འདུ། མོས་གུས་ཅན་བྱིན་རླབས་ཀྱིས་ཁམས་འདུ། བརྩོན་འགྲུས་ཅན་འབད་རྩོལ་གྱིས་ཁམས་འདུ་བའོ། །ཕྱོགས་མེད་བདུན་ནི། ལས་འཕྲོ་ལ་སྦྱར་ན། ལས་འཕྲོ་ཕྱོགས་མེད་དུ་སད་པས་རླུང་ཕྱོགས་མེད་དུ་ལོག དེས་གཏུམ་མོའི་མེ་ཕྱོགས་མེད་དུ་འབར། དེས་རྩ་ཕྱོགས་མེད་དུ་དྲལ། དེས་ཁམས་ཕྱོགས་མེད་དུ་འདུ། དེས་ཟག་བཅས་ཀྱི་མངོན་ཤེས་ཕྱོགས་མེད་དུ་འཆར། དེས་ཟག་མེད་ཀྱི་མངོན་ཤེས་ཕྱོགས་མེད་དུ་འཆར་བ་སྟེ་བདུན་ནོ། །དེ་བཞིན་དུ་མོས་གུས་དང་། བརྩོན་འགྲུས་ལའང་བདུན་བདུན་ཏེ་ཉི་ཤུ་རྩ་གཅིག་གོ །གཉིས་པ་ནི། གང་ཟག་ལམ་མ་བསྒོམས་པ་རྣམས་ལ་ཁམས་འདུས་བྱུང་བའི་ཚེ་མན་ངག་མེད་པ་དག་གིས་ཁམས་འདུས་པ་མ་ཡིན་ནོ་ཞེས་སྐུར་པ་འདེབས་པར་བྱེད་ཅིང་། གདོན་གྱིས་བྱས་པ་ཡིན་ནོ་ཞེས་སྒྲོ་འདོགས་པར་བྱེད་ལ། འདུ་ལུགས་གསུམ་པོ་འདི་དག་ཤེས་ན་སྒྲོ་སྐུར་མི་དགོས་ཏེ། བྱང་སེམས་ཟླ་རྒྱལ་གྱི་གྲྭ་པ་ལྟ་བུ་མོས་གུས་ཀྱིས་ཁམས་འདུ་བའང་ཡོད། དབུས་པ་ཇོ་གདན་ལྟ་བུ་ལས་འཕྲོས་ཁམས་འདུ་བའང་ཡོད་དོ་ཞེས་པའི་ཚུལ་གྱིས་སོ། །གཉིས་པ་ནི། སེམས་འཛིན་གནས་ལུགས་རྣམ་གསུམ་རྟོགས་པ་ཡིས། །ཏིང་ངེ་འཛིན་གྱི་ཉེ་རྒྱུར་རྟོགས་པར་བྱ། །ཞེས་པ་སྟེ། འདི་ལ་གཉིས། སེམས་གནས་ལུགས་གསུམ་ངོས་གཟུང་བ་དང་། དེ་ཏིང་ངེ་འཛིན་གྱི་ཉེ་རྒྱུར་འགྱུར་བའི་ཚུལ་ལོ། །དང་པོ་ནི། རླུང་ལོག་པས་སེམས་གནས། རླུང་སེམས་བདག་བྱིན་གྱིས་བརླབས་པས་སེམས་གནས། རྟེན་མཉམ་དུ་འདྲེས་པས་སེམས་གནས་པའོ། །གཉིས་པ་ནི་གོང་དུ་བསྟན་པའི་ལས་འཕྲོ་དང་། མོས་གུས་དང་། བརྩོན་འགྲུས་གསུམ་པོ་གང་ཡང་རུང་བ་ལས་རླུང་ལོག་སོགས་གསུམ་པོ་འདི་དག་འབྱུང་ལ། དེ་ལས་ལུས་ཉམས་དང་སེམས་ཉམས་ལ་སོགས་པའི་ཏིང་ངེ་འཛིན་བསམ་གྱིས་མི་ཁྱབ་པ་སྐྱེ་བས། རླུང་ལོག་ལ་སོགས་པ་ནི་ཏིང་ངེ་འཛིན་གྱི་དངོས་རྒྱུ་ཡིན་ལ། ལས་འཕྲོ་ལ་སོགས་པ་གསུམ་ནི་བརྒྱུད་པའི་རྒྱུ་ཡིན་ནོ་ཞེས་པའི་དོན་ཏོ། །གསུམ་པ་ནི། རང་ལུས་དག་ལ་ཉམས་གསུམ་སྐྱེས་པ་ཡི། །གང་ཡང་ཏིང་ངེ་འཛིན་དུ་མཁྱེན་པར་མཛོད། །ཅེས་ཏེ། འདི་ལ་གཉིས། ཉམས་གསུམ་ངོས་གཟུང་བ་དང་། དེས་གང་ཡང་ཏིང་ངེ་འཛིན་དུ་ཤེས་པའི་ཚུལ་ལོ། །དང་པོ་ལ་ལུས་ཉམས་ནི། བསྒོམས་པའི་སྟོབས་ཀྱིས་རླུང་ནང་དུ་ལོག་པས་ལུས་ལ་འཕར་གཡོ་དང་མཆོང་རྒྱུག་ལ་སོགས་པ་འབྱུང་ངོ་། །སེམས་ཉམས་ནི། རྩ་ཡི་གེ་ལ་གནད་དུ་བསྣུན་པས་ཉམས་ང་དང་། མྱ་ངན་དང་། ཆགས་སྡང་ལ་སོགས་པའི་ཉམས་འབྱུང་ངོ་། །རྨི་ཉམས་ནི། རླུང་ལ་གནད་དུ་བསྣུན་པས་རྨི་ལམ་དུའང་གཡོ་བའི་རང་བཞིན་རྟ་རྨི་བ་ལ་སོགས་པ་འབྱུང་བའོ། །གཉིས་པ་ནི། མན་ངག་མེད་པ་དག་གིས་ལུས་ལ་ན་ཟུག་སོགས་བྱུང་བ་ན་འབྱུང་བ་ལུས་འཁྲུགས་སུ་འཆད། སེམས་ལ་ཉོན་མོངས་སོགས་བྱུང་བ་ན་ཉོན་མོངས་རང་དགའ་བར་འཆད། རྨི་ཉམས་ནི་རྨི་ལམ་རང་དགའ་བར་འཆད་པ་ཏིང་ངེ་འཛིན་དུ་མི་ཤེས་ལ། འདི་པའི་ལུགས་ཀྱིས་རླུང་སེམས་ཀྱི་འདུ་འཕྲོད་ལས་བྱུང་བའི་ཉམས་གསུམ་དུ་ཤེས་པའོ། །བཞི་པ་ནི། དྲོད་གསུམ་རིམ་པ་ཡིན་མིན་སྐྱེ་བ་ཡིས། །གང་ཡང་བྱུང་རྒྱལ་དག་ཏུ་གཏང་བར་མཛོད། །ཅེས་ཏེ། འདི་ལ་གཉིས། དྲོད་གསུམ་ངོས་གཟུང་བ་དང་། བྱུང་རྒྱལ་དུ་བསྐྱང་བའི་ཚུལ་ལོ། །དང་པོ་ནི། རྣམ་རྟོག་སྔོན་དུ་སོང་བའི་དྲོད། ཁམས་དགུ་འདུས་པའི་དྲོད། ཐིག་ལེ་འབར་ཞིང་འདུས་པའི་དྲོད་དོ། །གཉིས་པ་ནི། དེ་ལྟ་བུའི་དྲོད་གསུམ་པོ་དེ་དག་ཀྱང་རྒྱུ་རླུང་སེམས་ཀྱིས་རྟེན་འབྲེལ་རིམ་པ་ཡིན་མིན་དུ་འགྲིག་པས་འབྲས་བུ་དྲོད་རྣམས་ཀྱང་རིམ་པ་ཡིན་མིན་དུ་སྐྱེ་ལ། གང་ལའང་ཞེན་པ་མི་བྱ་བར་ངོ་ཤེས་པར་བྱས་ནས་བསྐྱང་བ་ནི་བྱུང་རྒྱལ་དུ་བསྐྱང་བའི་དོན་ཏོ། །ལྔ་པ་ནི། དེད་དཔོན་ལྟ་བུའི་ཁྲིད་ལུགས་རྣམ་གསུམ་གྱིས། །ཏིང་འཛིན་ཉམས་ཀྱི་བྱེ་བྲག་རྟོགས་པར་མཛོད། །ཅེས་ཏེ། འདི་ལ་གསུམ། ལམ་ཁྲིད་ལུགས་གསུམ་ངོས་གཟུང་བ། དེད་དཔོན་ལྟ་བུར་འཇོག་པའི་རྒྱུ་མཚན། དེས་ཏིང་འཛིན་ཉམས་ཀྱི་བྱེ་བྲག་ཤེས་པའི་ཚུལ་ལོ། །དང་པོ་ནི། རླུང་གིས་ལམ་ཁྲིད། ཁམས་བདུད་རྩིས་ལམ་ཁྲིད། རྩ་ཡི་གེས་ལམ་ཁྲིད་པའོ། །གཉིས་པ་ནི། ལམ་ཁྲིད་ལུགས་གསུམ་པོ་དེ་དག་ལ་ཅིའི་ཕྱིར་དེད་དཔོན་ལྟ་བུར་འཇོག་ཅེ་ན། དཔེར་ན་དེད་དཔོན་དེས་རང་གིས་ཁྲིད་པར་བྱ་བའི་ཚོང་པ་ཐམས་ཅད་གཞན་ལ་རག་མ་ལས་པར་གང་དུ་འདོད་པའི་གནས་དེར་འཁྲིད་པར་བྱེད་པ་དེ་བཞིན་དུ། ལམ་ཁྲིད་ལུགས་གསུམ་པོ་དེ་དག་གིས་ཀྱང་ཁྲིད་པར་བྱ་བ་སེམས་ཀུན་གཞིའི་རྣམ་པར་ཤེས་པ་དེ་གཞན་ལ་རག་མ་ལས་པར་ཁྲིད་ལུགས་གསུམ་པོ་དེ་དག་གི་སྒོ་ནས་བཅུ་གསུམ་རྡོ་རྗེ་འཛིན་པའི་སར་འཁྲིད་པར་བྱེད་པས་ན་དེ་སྐད་ཅེས་བྱའོ། །གསུམ་པ་ནི། ཁམས་འདུས་པ་དང་པོ་ལ་རྩ་རླུང་གི་ཟུག་ཆེ་བ་དང་། འདུས་པ་བར་པ་ལ་རྩ་རླུང་གི་ཟུག་བྲི་བ་དང་། འདུས་པ་ཐ་མ་ལ་རྩ་རླུང་གི་ཟུག་བྲལ་བས་འབྱུང་བ་ལུས་འཁྲུགས་ལ་སོགས་པའི་གནོད་པ་སེལ་ནུས་འབྱུང་བ་རྣམས་ནི་རླུང་གིས་ལམ་ཁྲིད་པའི་ཉམས་ཀྱི་བྱེ་བྲག་ཡིན་ལ། འདུས་པ་དང་པོ་ལ་ཏིང་ངེ་འཛིན་མི་གསལ་ཞིང་མི་བརྟན་པ་དང་། འདུས་པ་བར་པ་ལ་ཏིང་ངེ་འཛིན་གསལ་ཞིང་ཆེར་བརྟན་པ་དང་། འདུས་པ་ཐ་མ་ལ་མཉམ་རྗེས་མེད་ཅིང་ཡུལ་རྐྱེན་གྱིས་མི་གནོད་པ་འབྱུང་བ་རྣམས་ནི་ཁམས་བདུད་རྩིས་ལམ་ཁྲིད་པའི་ཉམས་ཀྱི་བྱེ་བྲག་ཡིན་ཞིང་། འདུས་པ་དང་པོ་ལ་མ་ངེས་པ་འཁྲུལ་སྣང་དུ་འཆར་བ་ཉམ་ང་བ་དང་མྱ་ངན་ལ་སོགས་པ་རྣམས་དང་། འདུས་པ་བར་པ་ལ་ངེས་པ་མཐོང་སྣང་དུ་འཆར་བ་རིགས་དྲུག་གི་ཉམས་དང་། མཐོང་སྣང་རྣམས་དང་། འདུས་པ་ཐ་མ་ལ་ཤིན་ཏུ་ངེས་པ་གསལ་སྣང་དུ་འཆར་བ་སྲིད་པའི་རྩེ་མོ་མན་ཆད་ཏིང་ངེ་འཛིན་གྱི་ཉམས་སུ་འབྱུང་བ་སྙམ་བྱེད་པ་རྣམས་ནི་རྩ་ཡི་གེས་ལམ་ཁྲིད་པའི་ཉམས་ཀྱི་བྱེ་བྲག་སྟེ། དེ་ལྟར་ཉམས་མི་འདྲ་བ་གསུམ་པོ་དེ་དག་ལམ་ཁྲིད་ལུགས་གསུམ་པོ་སོ་སོ་ལས་འབྱུང་ཞེས་པའི་དོན་ཏོ། །ལམ་ཁྲིད་ལུགས་གསུམ་པོ་འདི་དག་ལ་འཇིག་རྟེན་པའི་ལམ་དུ་ཁམས་འདུས་པ་གསུམ་གྱིས་ས་མཚམས་བཅད། འདས་པའི་ལམ་དུ་གྲུབ་མཐའ་བཞིས་ས་མཚམས་བཅད་ནས་གསུངས་མོད་ཀྱི། འདིར་འདུས་པ་གསུམ་ལ་སྦྱར་བ་ཙམ་ཞིག་སྐབས་སུ་བབ་པས་དེ་བཞིན་དུ་བཤད་དོ། །དྲུག་པ་ནི། འདུས་པ་གསུམ་ལ་དཔེ་གསུམ་སྦྱར་བ་ཡིས། །ལམ་གྱི་ས་མཚམས་ཐེ་ཚོམ་མེད་པར་མཛོད། །ཅེས་ཏེ། འདི་ལ་གསུམ། ཁམས་འདུས་པ་གསུམ་ངོས་གཟུང་བ། དེ་ལ་དཔེ་གསུམ་སྦྱར་བའི་ཚུལ། དེས་ས་མཚམས་ཤེས་པའི་ཚུལ་ལོ། །དང་པོ་ནི། ཁམས་འདུས་པ་དང་པོ་དང་། བར་པ་དང་། ཐ་མའོ། །གཉིས་པ་ནི། ཁམས་འདུས་པ་དང་པོ་ལ་བསྒོམས་པའི་སྟོབས་ཀྱིས་རླུང་རྩ་གནས་ཐམས་ཅད་དུ་སོང་བས་རྩ་མདུད་གྲོལ་ནས་རྩ་རླུང་གི་ཟུག་འབྱུང་སྟེ། དཔེ་དགུན་གྱི་རླུང་པོ་ལག་ཆ་ཅན་དང་འདྲའོ། །འདུས་པ་བར་པ་ལ་བསྒོམས་པའི་སྟོབས་ཀྱིས་རྩ་མདུད་ཆེར་གྲོལ་ཞིང་རླུང་སེམས་ཅུང་ཟད་དྭངས་པས་རྩ་རླུང་གི་ཟུག་ཞི་སྟེ། དཔེ་དཔྱིད་ཀྱི་རླུང་པོ་ལག་ཆ་བྲི་བ་དང་འདྲའོ། །འདུས་པ་ཐ་མར་བསྒོམས་པ་བརྟན་པའི་སྟོབས་ཀྱིས་རྩ་མདུད་ཆེར་གྲོལ་ཞིང་རླུང་སེམས་ཤིན་དུ་དྭངས་པས་ཏིང་ངེ་འཛིན་གྱི་ཕན་ཡོན་དུ་མ་འབྱུང་སྟེ། དཔེ་དབྱར་གྱི་རླུང་པོ་ལག་ཆ་བྲལ་བ་དང་འདྲའོ། །གསུམ་པ་ནི། འོ་ན་དཔེ་གསུམ་པོ་དེ་དག་གིས་ས་མཚམས་ཤེས་པའི་ཚུལ་གང་ཡིན་ཞེ་ན། དགུན་གྱི་རླུང་པོ་ལག་ཆ་ཅན་དང་འདྲ་བར་རྩ་རླུང་གི་ཟུག་ཤིན་ཏུ་ཆེ་བ་ན་འདུས་པ་དང་པོར་སླེབ་པར་ཤེས་པར་བྱ། དཔྱིད་ཀྱི་རླུང་པོ་ལག་ཆ་བྲི་བ་དང་འདྲ་བར་རྩ་རླུང་གི་ཟུག་ཞི་བ་ན་འདུས་པ་བར་པར་སླེབ་པར་ཤེས་པར་བྱ། དབྱར་གྱི་རླུང་པོ་ལག་ཆ་བྲལ་བ་དང་འདྲ་བར་ཏིང་ངེ་འཛིན་གྱི་ཡོན་ཏན་བསམ་གྱིས་མི་ཁྱབ་པ་འབྱུང་བ་ན་འདུས་པ་ཐ་མར་སླེབ་པར་ཐེ་ཚོམ་མེད་པར་ཤེས་པར་བྱ་ཞེས་པའི་དོན་ཏོ། །བདུན་པ་ནི། རྟེན་འབྲེལ་རྣམ་གསུམ་རང་ལ་འཛོམ་པ་ཡིས། །རྒྱུ་རྐྱེན་གཞན་མེད་རེ་དོགས་བྲལ་བར་མཛོད། །ཅེས་པ་སྟེ། འདི་ལ་གསུམ། རྟེན་འབྲེལ་གསུམ་ངོས་གཟུང་བ། དེ་རང་ལ་ཇི་ལྟར་འཛོམ་པའི་ཚུལ། དེས་རེ་དོགས་དང་བྲལ་བའི་ཚུལ་ལོ། །དང་པོ་ནི། རླུང་ལོག་གི་རྟེན་འབྲེལ། མཐོང་སྣང་གི་རྟེན་འབྲེལ། རྨི་ལམ་གྱི་རྟེན་འབྲེལ་ལོ། །དང་པོ་ནི། བསྒོམས་པའི་སྟོབས་ཀྱིས་རླུང་ནང་དུ་ལོག་པས་ལུས་ལ་འཕར་གཡོ་དང་མཆོང་རྒྱུག་ལ་སོགས་པ་འབྱུང་བའོ། །གཉིས་པ་ནི། ལུས་རྩའི་མཐོང་སྣང་ནི། རོ་རྐྱང་གི་མདུད་པ་སོ་གཉིས་ཀྱི་དོག་སར་རླུང་སེམས་ཞུགས་པས་རི་བྲག་སོགས་མཐོང་བའོ། །རྩ་ཡི་གེའི་མཐོང་སྣང་ནི། རིགས་དྲུག་གི་ཡི་གེར་རླུང་སེམས་འདུས་པས་རིགས་དྲུག་གི་གནས་མཐོང་བ་ལ་སོགས་པའོ། །ཁམས་བདུད་རྩིའི་མཐོང་སྣང་ནི། སྙིང་གའི་བྷྲཱུྃ་ཡིག་ལ་སོགས་པར་བདུད་རྩི་ལྔའི་དྭངས་མ་མཉམ་དུ་འདུས་པས་རྒྱལ་བ་རིགས་ལྔ་མཐོང་བ་ལ་སོགས་པའོ། །རྨི་ལམ་གྱི་རྟེན་འབྲེལ་ནི། མཐོང་སྣང་དེ་དག་གི་རྒྱུས་གཉིད་ཀྱི་རྐྱེན་བྱས་ནས་མཐོང་སྣང་དེ་དག་རྨི་ལམ་དུ་འབྱུང་བའོ། །གཉིས་པ་ནི། རྟེན་འབྲེལ་གསུམ་པོ་དེ་དག་འབྱུང་བའི་རྒྱུ། ལུས་རྩ་དང་། རྩ་ཡི་གེ་དང་། ཁམས་བདུད་རྩི་དང་། རླུང་རྣམས་རང་གི་ལུས་ལ་རང་ཆས་སུ་ཡོད་པས་ཕྱི་རོལ་གྱི་རྒྱུ་རྐྱེན་གཞན་མེད་ཅེས་པའོ། །གསུམ་པ་ནི། མཐོང་སྣང་ལ་དེ་བཞིན་གཤེགས་པའི་སྐུ་མཐོང་བ་ལ་སོགས་པའང་དངོས་གྲུབ་ཀྱི་རེ་བ་མི་བྱ་ཞིང་། སྲིན་པོས་བརྡེག་པ་ལ་སོགས་པ་ལའང་བར་ཆད་ཀྱི་དོགས་པ་མི་བྱ་སྟེ། དེ་དག་གི་རྒྱུ་རླུང་སེམས་ཐམས་ཅད་རང་གི་ལུས་ལ་ཚང་བས་སོ་སྙམ་དུ་དགོངས་སོ། །བདུན་པོ་འདི་དག་ནི་གོ་རིམ་ཅུང་ཟད་ཙམ་མ་གཏོགས་རྗེ་བཙུན་ཆེན་པོས་འཇིག་རྟེན་པའི་ལམ་གྱི་སྐབས་སུ་ཤེས་པས་ཕན་འདོགས་པའི་མན་ངག་བདུན་གསུངས་པ་དང་དོན་གཅིག་ཏུ་ཤེས་པར་བྱའོ། །གཉིས་པ་ལམ་གྱི་གེགས་སེལ་བ་ལ་གཉིས་ཏེ། གེགས་སེལ་སོ་སོར་བསྟན་པ་དང་། བསྡུས་ཏེ་བསྟན་པའོ། །དང་པོ་ལ་བཞི་སྟེ། བསྲུང་བ་སུམ་ཅུའི་གེགས་སེལ་བསྟན་པ། མན་ངག་གི་གནད་བདུན་ཅུའི་གེགས་སེལ་བསྟན་པ། གདམས་ངག་དྲུག་གི་གེགས་སེལ་བསྟན་པ། དཀྱིལ་འཁོར་འཁོར་ལོའི་གེགས་སེལ་བསྟན་པའོ། །དང་པོ་ལ་གསུམ་སྟེ། གང་ཟག་གང་ལ་འབྱུང་བ། ཚུལ་ཇི་ལྟར་སེལ་བ། གནས་སྐབས་གང་དུ་སེལ་བའོ། །དང་པོ་ནི། ཐབས་དང་ཤེས་རབ་ཟུང་འཇུག་རྣལ་འབྱོར་པ། །གཉིས་ལ་བར་ཆད་འཇུག་སྟེ་གཅིག་ལ་མིན། །ཞེས་པ་སྟེ། ཐབས་ཀྱི་ཕྱོགས་སུ་ལྷུང་བའི་རྣལ་འབྱོར་པ་དང་། ཤེས་རབ་ཀྱི་ཕྱོགས་སུ་ལྷུང་བའི་རྣལ་འབྱོར་པ་དང་། ཟུང་འཇུག་གི་རྣལ་འབྱོར་པ་གསུམ་ལས། དང་པོ་གཉིས་ལ་བར་ཆད་འབྱུང་གི གཅིག་སྟེ་ཟུང་འཇུག་གི་རྣལ་འབྱོར་པ་ལ་མི་འབྱུང་ཞེས་པའི་དོན་ཏོ། །གཉིས་པ་ལ་གཉིས་ཏེ། སོ་སོའི་བསྲུང་བ་བསྟན་པ་དང་། ཐུན་མོང་གི་བསྲུང་བ་བསྟན་པའོ། །དང་པོ་ནི། བསྲུང་བ་བརྒྱད་བརྒྱད་བཅུ་དྲུག་དག་ཏུ་སྟེ། །ཐབས་ལ་དད་པ་ལ་སོགས་རྣམ་པ་བརྒྱད། །ཤེས་རབ་སད་པ་རྣམ་པ་བཞི་ཡིས་བསྲུང་། །ནང་གི་བདུད་ལ་དབང་བཞིའི་བརྡ་ཡིས་བཟློག །ཅེས་ཏེ། ཐབས་ཀྱི་ཕྱོགས་སུ་ལྷུང་བའི་རྣལ་འབྱོར་པ་ལ་བར་ཆད་བཞི་ལ་བསྲུང་བ་བརྒྱད་དེ། དེ་ལ་བར་ཆད་བཞི་ནི་ལམ་དུ་འཇུག་པ་ན་འཇིག་རྟེན་ཆོས་ཀྱི་བར་ཆད། ཞུགས་པ་ན་ཕྱི་རོལ་བདུད་ཀྱི་བར་ཆད། སེམས་ཅུང་ཟད་བརྟན་པ་ན་བདུད་སྟོབས་འཕེལ་བའི་བར་ཆད། སེམས་ཆེར་བརྟན་པ་ན་ཏིང་ངེ་འཛིན་ངོ་མི་ཤེས་པའི་བར་ཆད་དོ། །བསྲུང་བ་བརྒྱད་ནི། བར་ཆད་དང་པོ་ལ་དད་པ་བརྟན་པོས་བསྲུང་། གཉིས་པ་ལ་སྲུང་བའི་འཁོར་ལོ། སྔགས་ཟློས། བསྔགས་མདུད་གསུམ་གྱིས་བསྲུང་། གསུམ་པ་ལ། ཆོས་རྣམས་སེམས་ཉིད་སྣང་བ། གཟུགས་བརྙན་ཡིན་ཕྱིར། དེ་ཁོ་ན་ཉིད་རྒྱ་མཚོའི་དོན་དང་མ་བྲལ་བ་གསུམ་གྱིས་བསྲུང་། བཞི་པ་ལ། གཞན་དབང་རྟེན་འབྲེལ་ཤེས་པས་བསྲུང་བའོ། །ཤེས་རབ་ཀྱི་ཕྱོགས་སུ་ལྷུང་བའི་རྣལ་འབྱོར་པའི་བར་ཆད་བཞི་ནི། ཉམས་དང་སྡུག་བསྔལ་བསྐྱེད་པའི་བར་ཆད། གཟུགས་སྟོན་པའི་བར་ཆད། སྒྲ་བརྗོད་པའི་བར་ཆད། ལྟ་གྲུབ་སྒྱུར་བའི་བར་ཆད་དོ། །བསྲུང་བ་བརྒྱད་ནི། བཞི་པོ་དེ་དག་ཕྱིའི་བདུད་ཀྱིས་བྱས་པ་ལ། གཉེན་པོ་སད་པ་བཞིས་བསྲུང་། ནང་གི་བདུད་ཀྱིས་བྱས་པ་ལ་དབང་བཞིས་བརྡས་བཟློག་པའོ། །དེ་ལ་སད་པ་བཞི་ནི། བར་ཆད་དང་པོ་ལ་ཉམས་ཀྱིས་སད་པས་རྣམ་གསུམ་རིགས་དབྱེ། གཉིས་པ་ལ་ཏིང་ངེ་འཛིན་གྱིས་སད་པས་རྣམ་གསུམ་རིགས་དབྱེ། གསུམ་པ་ལ་སྔགས་ཀྱིས་སད་པས་རྣམ་གསུམ་རིགས་དབྱེ། བཞི་པ་ལ་ལྟ་གྲུབ་ཀྱིས་སད་པས་རྣམ་གསུམ་རིགས་དབྱེ་བས་ཉམས་ཡིན་ན་བྱུང་རྒྱལ་དུ་བསྐྱང་། ཡི་དམ་ཡིན་ན་དངོས་གྲུབ་ཞུ། བར་ཆད་ཡིན་ན་ངོ་ཤེས་པ་ཙམ་གྱིས་སྐྱེངས་ནས་འགྲོ། གལ་ཏེ་མ་སོང་ན་ནང་གི་བདུད་ཡིན་པས་དབང་བཞིའི་བརྡས་བཟློག་པར་བྱའོ། །གཉིས་པ་ཐུན་མོང་གི་བསྲུང་བ་ནི། གཉིས་ལ་ཐུན་མོང་བསྲུང་བ་བཅུ་བཞི་སྟེ། །ཞེས་པ་སྟེ། གྲིབ་མ་དྲུག ཐིག་ལེ་འཛག་པ་དྲུག སྒྲིབ་པ་གཉིས་བསྲུང་བའོ། །གསུམ་པ་ནི། དང་པོ་ལམ་དུ་འཇུག་དང་ཞུགས་པ་དང་། །སེམས་འཛིན་ཅུང་ཟད་བརྟན་དང་ཆེར་བརྟན་པའི། །བར་ཆད་རིམ་གྱིས་སེལ་བ་ཤེས་པར་བྱ། །ཞེས་པ་སྟེ། ཐབས་ཀྱི་ཕྱོགས་སུ་ལྷུང་བ་དང་། ཤེས་རབ་ཀྱི་ཕྱོགས་སུ་ལྷུང་བ་དང་། གཉིས་ཀའི་ཐུན་མོང་གི་བསྲུང་བ་གསུམ་ལས། དང་པོའི་བསྲུང་བ་ལ་དད་སོགས་བརྒྱད་ནི་གནས་སྐབས་བཞིར་འཇུག་ཅེས་པའི་དོན་ཏོ། །གཉིས་པ་མན་ངག་གི་གནད་བདུན་ཅུའི་གེགས་སེལ་ནི། རྩ་ཡི་ཟུག་ལ་ལ་དོར་ཤིན་ཏུ་གཅེས། །རླུང་གི་ཟུག་ལ་རྔན་དགས་བྱིན་ཏེ་བཟློག །རླུང་རེངས་པ་ལ་ལ་དོར་བྱིན་བརླབ་དང་། །བདེ་བ་བསྒོམ་དང་རྣམ་པ་གསུམ་དུ་གསུངས། །ཞེས་པ་སྟེ། རྩ་ཟུག་ལ་ལ་དོར་བ་ནི། གང་ན་སར་ཤེས་པ་གཏད་དེ། རིག་པ་སེམས་ཀྱིས་འཚིར་གནོན་བྱས་པས་ཞི་བའོ། །རླུང་ཟུག་ལ་རྔན་དགས་བྱིན་ཏེ་བཟློག་པ་ནི། རླུང་ནང་དུ་བརྔུབས་ཏེ་གང་ན་སར་མནན། མི་ཐུབ་པ་འདྲ་ན་སླར་རྔུབ་ཅིང་མནན་པའོ། །རླུང་རེངས་བཅོས་པའི་ཐབས་ལ་གསུམ་ལས། ལ་དོར་ནི་སྔ་མ་བཞིན་ནོ། །བྱིན་གྱིས་བརླབ་པ་ལ་དྲུག་སྟེ། བླ་མ་དམ་པའི་བྱིན་རླབས། ལྷག་པའི་ལྷའི་བྱིན་རླབས། ཕྱི་ནང་མཁའ་འགྲོའི་བྱིན་རླབས། ཐེག་པ་ཆེན་པོའི་མདོ་རྒྱུད་ཟབ་མོའི་བྱིན་རླབས། སྣང་བ་སྣ་ཚོགས་ཀྱི་བྱིན་རླབས། རྟེན་འབྲེལ་ཟབ་མོའི་བྱིན་རླབས་སོ། །གསུམ་པ་བདེ་བ་བསྒོམ་པ་ལ། སྟེང་ལོངས་སྤྱོད་ཀྱི་རླབས་ལ་བརྟེན་པ་དང་། འོག་གསང་བའི་སྙོམས་འཇུག་ལ་བརྟེན་པ་གཉིས་གསུངས་སོ། །གསུམ་པ་གདམས་ངག་དྲུག་གི་གེགས་སེལ་ནི། ལྟ་སྒོམ་གཉིས་ལ་དུག་དབྱུང་བདུད་རྩི་བསྟེན། །ལ་དོར་མན་ངག་དྲུག་ཏུ་ཤེས་པར་བྱ། །ཞེས་པ་སྟེ། ལྟ་བའི་དུག་དབྱུང་། བདུད་རྩི་བསྟེན། ལ་དོར་གསུམ། སྒོམ་པ་སྟེ་བསམ་གཏན་གྱི་དུག་དབྱུང་། བདུད་རྩི་བསྟེན། ལ་དོར་གསུམ་སྟེ་ཞིབ་པར་གདམས་ངག་དྲུག་གི་སྐབས་ཀྱི་གཞུང་བཤད་ལས་ཤེས་པར་བྱའོ། །འོ་ན་བསྲུང་བ་སུམ་ཅུ་དང་། གདམས་ངག་དྲུག་པོ་འདི་དག་རྡོ་རྗེའི་ཚིག་རྐང་ལས་འཁོར་འདས་ཐུན་མོང་བའི་ལམ་གྱི་སྐབས་སུ་བསྟན་ན། གཞུང་འདིར་འཇིག་རྟེན་པའི་ལམ་གྱི་སྐབས་སུ་བསྟན་པའི་རྒྱུ་མཚན་ཅི་ཡིན་སྙམ་ན། གོང་དུ་བཤད་པར་ཁས་བླངས་པ་དེ་འདིར་བཤད་པར་བྱ་སྟེ། རྡོ་རྗེའི་ཚིག་རྐང་ལས་ནི་འཁོར་འདས་ཐུན་མོང་བའི་ལམ་འབྲས་བུ་དང་བཅས་པ་ཡོངས་སུ་རྫོགས་པར་སྟོན་པ་ལ་གེགས་སེལ་རྣམས་ཀྱང་སྟོན་དགོས་པའི་དབང་དུ་བྱས་ལ། གཞུང་འདིར་ནི་ཉམས་སུ་ལེན་པའི་ཚེ་གེགས་སེལ་དེ་དག་ཐམས་ཅད་ཀྱང་འཇིག་རྟེན་པའི་ལམ་ཁོ་ནར་དགོས་ཀྱི། འདས་པའི་ལམ་ལ་དོན་མེད་དོ་སྙམ་དུ་དགོངས་ནས་སྐབས་འདིར་དྲངས་ཏེ་བཤད་པ་ཡིན་པས་དོན་གྱི་དགོངས་པ་གཅིག་ཏུ་ཤེས་པར་བྱའོ། །རྣམ་པ་གཅིག་ཏུ་ན་གེགས་སེལ་རྣམས་སྐབས་འདིར་ཕྱོགས་གཅིག་ཏུ་བསྟན་པར་བཞེད་ནས་གཉིས་པོའང་འདིར་གསུངས་པ་ཡིན་པས། རྡོ་རྗེའི་ཚིག་རྐང་ནས་བཤད་པའི་གེགས་སེལ་ཐམས་ཅད་སྐབས་འདིར་མ་འདུས་པ་མེད་པར་ཤེས་པར་བྱའོ། །བཞི་པ་དཀྱིལ་འཁོར་འཁོར་ལོའི་གེགས་སེལ་ནི། ཐིག་ལེ་འབར་དང་གཡོ་དང་བརྟན་པ་དང་། །རྣམ་གསུམ་དག་གིས་བདེ་སྟོང་མཆོག་ཏུ་འགྱུར། །འབར་བའི་ཚེ་ན་ཐིག་ལེའི་ཟུག་འབྱུང་སྟེ། །ཁ་སྦྱོར་དག་ལ་བརྟན་པར་གྱུར་པ་དང་། །དུད་འགྲོའི་འགྱུར་བ་བཞི་ཡིས་བཟློག་པ་ཡིས། །ལུས་ལ་ཐིག་ལེ་གཡོ་བ་མེད་པར་བྱ། །ཀུན་ཏུ་ཁྱབ་ཅིང་བརྟན་པར་བྱ་བའི་ཕྱིར། །ལུས་ལ་གཏུན་ཤིང་འཁོར་ལོ་བསྐོར་བ་དང་། །ཡན་ལག་བཞི་ཡིས་རླུང་གི་ཞགས་པ་འཕང་། །བུ་ཆུང་སྤྱོད་ལམ་དག་གིས་བརྟན་པར་འགྱུར། །ཞེས་པ་སྟེ། དཀྱིལ་འཁོར་འཁོར་ལོའི་ལམ་གྱི་ཚེ་ཐིག་ལེ་འབར་བ་དང་། གཡོ་བ་དང་། བརྟན་པ་དང་གསུམ་གྱིས་བདེ་སྟོང་མཆོག་ལ་སྦྱར་བར་འགྱུར་རོ། །ཇི་ལྟར་ཞེ་ན། ཕྱག་རྒྱའི་གཟུགས་ལ་བལྟ་བ་ནས་སྒྲ་ལ་བསླབ་པའི་བར་རྣམ་པ་སྣ་ཚོགས་པའི་སྐད་ཅིག་མ་དང་རྡོ་རྗེ་དང་པདྨ་མཉམ་པར་སྦྱོར་བ་རྣམ་པར་སྨིན་པའི་སྐད་ཅིག་མ་ཉིད་ཀྱི་ཚེ་ཐིག་ལེ་འབར་བའི་དྲོད་འབྱུང་སྟེ། དེའི་ཚེ་ཐིག་ལེའི་ཟུག་འབྱུང་། བསྲུབས་པ་ལ་སོགས་པའི་སྒོ་ནས་ཕྱག་རྒྱ་རྣམ་པར་ཉིད་པའི་སྐད་ཅིག་མ་ལ་ནི་ཐིག་ལེ་གཡོ་བའི་དྲོད་འབྱུང་ལ། དེའི་ཚེ་ཁ་སྦྱར་དག་ལ་བརྟན་པར་གྱུར་ནས། གླང་ཆེན་ཧིཾ་དང་སྟག་མོའི་ངུར། གཅན་གཟན་སྐྱུག་དང་ཝ་ལྟར་བསྣོམས་པ་སྟེ། དུད་འགྲོའི་འགྱུར་བ་བཞི་ཡིས་བཟློག་པ་ཡིས། ལུས་ལས་ཕྱི་རོལ་དུ་ཐིག་ལེ་གཡོ་བ་མེད་པར་བྱའོ། །སྐད་ཅིག་བཞི་པ་ལ་ཐིག་ལེ་ལུས་ཀུན་ལ་ཁྱབ་ཅིང་ཐིག་ལེ་བརྟན་པའི་དྲོད་སྐྱེ་བར་བྱ་བའི་ཕྱིར་ལུས་ལ་གཏུན་ཤིང་འཁོར་ལོ་བསྐོར་བ་སྟེ། ལག་པ་རྐེད་པར་འཇུས་ཏེ་སྐྱིལ་ཀྲུང་བཅས་ནས་རོ་སྟོད་སྒུལ་བའོ། །ཡན་ལག་བཞི་ཡིས་རླུང་གི་ཞགས་པ་འཕང་བ་ནི། བརྐྱང་བསྐུམ་དྲག་ཏུ་བྱེད་པའོ། །བུ་ཆུང་སྤྱོད་ལམ་ནི་ཕར་འགྱེལ་ཚུར་འགྱེལ་བྱེད་པ་སྟེ་དེ་དག་གི་སྒོ་ནས་ཐིག་ལེ་བརྟན་པར་བྱའོ། །གཉིས་པ་གེགས་སེལ་མདོར་བསྡུས་ཏེ་བསྟན་པ་ལ་གཉིས་ཏེ། ཉམས་ལེན་བསྡུས་ཏེ་བསྟན་པ་དང་། དེའི་གེགས་སེལ་ཚུལ་བསྡུས་ཏེ་བསྟན་པའོ། །དང་པོ་ནི། རྗེ་བཙུན་དཔལ་ལྡན་བིརྺ་པ་ཡི་གཞུང་། །དབང་བཞིའི་ལམ་ལ་ལྟ་གྲུབ་བརྒྱད་ཀྱིས་བསྡུས། །ཞེས་པ་སྟེ། རྗེ་བཙུན་བིརྺ་པའི་གཞུང་གི་དོན་མདོར་བསྡུས་ན་བུམ་དབང་ལ་སོགས་པའི་དབང་བཞིས་སྣོད་རུང་དུ་བྱས་ནས་བསྐྱེད་རིམ་ལ་སོགས་པའི་ལམ་བཞི་བསྒོམས་པ་ལས་འཇིག་རྟེན་པའི་ལམ་དུ་ངོ་བོ་ཉིད་གསུམ་ལ་སོགས་པའི་ལྟ་བ་བཞི་འཆར། འདས་པའི་ལམ་དུ་གྲུབ་མཐའ་བཞི་སྙོགས་པ་སྟེ། ལམ་བསྒོམ་པའི་དགོས་པ་ནི་ལྟ་གྲུབ་བརྒྱད་པོ་འདི་དག་གིས་བསྡུས་པ་ཡིན་ནོ། །གཉིས་པ་ནི། སྐྱོན་རྣམས་ཡོན་ཏན་དག་ཏུ་བླང་བ་དང་། །བར་ཆད་དངོས་གྲུབ་དག་ཏུ་བླང་བར་གྱིས། །གང་ཡང་ཉམས་ཀྱི་སྣང་བར་མཁྱེན་བགྱིས་ན། །བདུད་དང་གོལ་ས་རང་གྲོལ་དག་ཏུ་འགྱུར། །ཞེས་པ་སྟེ། གེགས་སེལ་མདོར་བསྡུས་པ་ནི། ཉོན་མོངས་ལ་སོགས་པའི་སྐྱོན་རྣམས་རང་གི་ལམ་དང་རྟེན་འབྲེལ་དུ་ཤེས་པས་ཡོན་ཏན་དག་ཏུ་བླང་བ་དང་། ལྟེ་བའི་ཀྵ་ཡིག་ཏུ་རླུང་སེམས་འདུས་པས་སྲིན་པོས་བརྡེག་པ་ལ་སོགས་པའི་བར་ཆད་ཀྱི་རྣམ་པ་རྣམས་དངོས་གྲུབ་དག་ཏུ་བླང་བར་གྱིས། དེ་ལྟ་བུའི་ཚུལ་གྱིས་དེ་བཞིན་གཤེགས་པའི་སྐུ་མཐོང་བ་ལ་སོགས་པ་ལ་ཡང་རེ་བ་མི་བྱ། འཇིགས་ཤིང་ཉ་མ་ང་བ་ལ་སོགས་པ་ལ་ཡང་དོགས་པ་མི་བྱ་བར་གང་ཡང་ཉམས་ཀྱི་སྣང་བར་ཤེས་པར་བྱས་ན་བདུད་དང་གོལ་ས་རང་གྲོལ་དུ་འགྱུར་རོ་ཞེས་པའོ། །གསུམ་པ་བརྩོན་པས་ཉམས་སུ་བླངས་ན་གྲུབ་མཐའ་སྙོགས་པར་བསྟན་པ་ནི། ཐེ་ཚོམ་མེད་པར་བརྩོན་པ་ཆེར་མཛད་ན། །གྲུབ་མཐའ་སྙོགས་པར་འགྱུར་རོ་མི་མཆོག་ཁྱོད། །ཅེས་ཏེ་གོ་སླའོ། །འོ་ན་གཞུང་འདིར་འཁོར་ལོ་བསྐོར་བ་འཇིག་རྟེན་ལས་འདས་པའི་ལམ་ཅིའི་ཕྱིར་མ་བསྟན་སྙམ་ན། དེ་ལ་སྤྱིར་བླ་མ་ན་མི་འཕོ་བ་དང་། འཕོ་བ་གཉིས་ལས། འཇིག་རྟེན་པའི་ལམ་དུ་ནི་བླ་མ་ན་མི་འཕོ་བ་སྟེ། ཐོག་མར་དབང་བཞི་བསྐུར་མཁན་གྱི་བླ་མས་ལམ་བཞི་གེགས་སེལ་དང་བཅས་པ་བསྟེན་པ་ཉམས་སུ་བླངས་པས་ཁམས་འདུས་པ་གསུམ་མཐར་ཕྱིན་ནས་གྲུབ་མཐའ་སྙོགས་པ་ཡིན་ལ། འདས་པའི་ལམ་དུ་ནི་བླ་མ་ན་འཕོ་བ་སྟེ། སྐུ་བཞི་སོ་སོས་ལམ་བཞི་སོ་སོར་བསྟན་པ་གཉིས་ལས་འདིར་ནི་དང་པོའི་དབང་དུ་བྱས་པ་སྟེ། རེ་ཞིག་འདི་ཙམ་གྱིས་དགོས་པ་འགྲུབ་བོ་སྙམ་དུ་དགོངས་སོ། །གཉིས་པ་རྒྱས་པར་མ་བཀྲོལ་བའི་རྒྱུ་མཚན་ནི། བདག་ལྟ་འདུ་བའི་ནང་ཞུགས་ནས། །སྒྲུབ་ལ་དད་ཀྱང་ལྷོད་པར་འགྱུར། །རྗེ་བཙུན་བིརྺ་པ་ཡི་གཞུང་། །ཡི་གེར་བཀོད་པ་དག་ཀྱང་མེད། །རང་གི་སེམས་ལ་སྣང་བ་ཙམ། །བཀོད་ན་དམ་པའི་བཀའ་ལས་འདས། །གྲོགས་ཀྱི་བཀའ་སྩལ་བཅག་གྱུར་ཀྱང་། །མཁའ་འགྲོས་དཔང་མཛོད་བཟོད་པར་གསོལ། །ཞེས་པ་སྟེ་གོ་སླའོ། །གསུམ་པ་ཞུ་བ་པོ་གང་གི་ངོར་མཛད་པ་ནི། རྗེ་བཙུན་རྣལ་འབྱོར་གྱི་དབང་ཕྱུག་ཆེན་པོ་དཔལ་ས་སྐྱ་པ་ཆེན་པོ་ལ། མདོ་སྨད་ཀྱི་དགེ་སློང་རྡོ་རྗེ་འཛིན་པ་བྱང་ཆུབ་སེམས་དཔའ་ཆེན་པོ་ཨ་སེང་གིས་ཞུས་ཏེ་དོན་བསྡུས་པ་འདི་མཛད་དོ། །ཞེས་པའོ། །མདོར་ན་གཞུང་འདི་དག་གི་དོན་ནི། སྣང་བ་གསུམ་གྱིས་ཉམས་ལེན་གྱི་གཞི་བྱས། ཉམས་ལེན་གྱི་དངོས་གཞི་རྒྱུད་གསུམ་གྱིས་བྱས། ཚད་མ་བཞི་དང་སྙན་བརྒྱུད་བཞིས་ཉམས་ལེན་གྱི་སྒྲོ་འདོགས་གཅོད། རྟེན་འབྲེལ་ལྔས་ལམ་གྱི་ས་མཚམས་བཅད་དེ། དེ་ལྟར་ཉམས་སུ་ལེན་པའི་ཚེ། ཁམས་འདུས་པ་གསུམ་གྱི་སྐབས་སུ་ཤེས་པས་ཕན་འདོགས་པའི་མན་ངག་བདུན་དང་། གེགས་སེལ་གྱི་སྐོར་རྣམས་ལ་མཁས་པར་བྱས་ནས་ཉམས་སུ་བླངས་པས་གྲུབ་མཐའ་སྙོགས་པར་འགྱུར་རོ་ཞེས་པའི་དོན་ནོ།། །།རྣལ་འབྱོར་དབང་ཕྱུག་གསུང་ངག་གི །རྣམ་འགྲེལ་བསྡུས་པའི་རྣམ་བཤད་འདི། །རང་དང་གཞན་ལ་ཕན་པའི་ཕྱིར། །བློ་ལྡན་བསོད་རྣམས་སེང་གེས་སྦྱར། །དམ་པའི་གསུང་ལ་བརྟེན་པའི་ཕྱིར། །ཉེས་པ་མེད་སྙམ་དེ་ལྟ་ནའང་། །བདག་བློ་དམན་ཕྱིར་ཉེས་སྲིད་གང་། །བླ་མ་མཁའ་འགྲོས་བཟོད་པར་མཛོད། །འདི་བགྱིས་པ་ལས་བྱུང་བ་ཡི། །རབ་དཀར་དགེ་ཚོགས་གདྒཱའི་རྒྱུན། །མཁའ་མཉམ་འགྲོ་བའི་དོན་གྱི་ཕྱིར། །ཀུན་མཁྱེན་རྒྱ་མཚོ་ཆེན་པོར་བསྔོ།། ༈ །།དགེ་བ་འདི་ཡིས་དུས་གསུམ་གྱི། །རྒྱལ་བ་ཀུན་གྱི་གསང་ཆེན་མཛོད། །བླ་མེད་མཆོག་གི་བསྟན་པ་ནི། །དར་རྒྱས་ཡུན་དུ་གནས་གྱུར་ཅིག །དགེའོ། །དགེའོ། །དགེའོ།། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།